Stjal showet
ARTIKKELEN ER OVER 19 ÅR GAMMEL I en forrykende fotballkamp, scoret Fredrik Ljungberg (22) Arsenals mål - og var banens bestemann - da et skadeskutt Gunners-lag klarte et fortjent poeng på Old Trafford i går. Og den lille svensken liker tydeligvis å spille mot akkurat United: * I debuten i september 1998 scoret han mot United. * I september i fjor scoret han mot United i oppgjøret på Highbury. * Og i går lurte han svære Jaap Stam og ga Arsenal ledelsen på Old Trafford. Kjempefornøyd - Jeg er kjempefornøyd med kampen. Og det er alltid gøy å score mot Manchester United, sa en glad og sliten Ljungberg etter kampen. Uansett når på dagen han spiller ser det ut som han kommer rett fra senga. Fredrik Ljungberg har Premier Leagues minst fantasifulle hårsveis - alt står bare rett opp - til alle kanter. Kam er et fremmedord. Men fotball kan han virkelig spille ... - Fredrik Ljungberg var glimrende for oss. Han var både spiss og en femte midtbanespiller - når det trengtes. Og han oppsøkte rommet mellom Uniteds midtbane og forsvar, sier Arsenal-manager Arsene Wenger. Arsenal dominerte, spilte lurt og hadde bra kontroll på United den første halvtimen. Og hadde noen fortjent seieren i går, så var det Arsenal og Ljungberg. - Jeg ble sliten. Men jeg synes det fungerte veldig bra. Dessverre fikk vi bare med oss ett poeng. Vi burde hatt alle tre, sier Fredrik Ljungberg. Verdifull scoring Han kostet 40 millioner kroner da Wenger kjøpte ham fra Halmstad i september 1998. Svensken med 13 A-landskamper og to mål har slitt for å komme på laget, men med alle skadene Arsenal har hatt denne sesongen, har Ljungberg virkelig fått sjansen til å etablere seg. Nå står han med fire scoringer, tre på de fem siste for Arsenal, og han har startet i 17 av Arsenals 23 kamper i serien. Scoringen hans kan vise seg meget verdifull i kampen om seriegullet. På grunn av Ljungbergs mål er Arsenal IKKE hektet av, og Manchester United dro ikke fra de andre topplagene med uavgjort i går. Leeds leder med tre poeng og med to kamper mer spilt. Arsenal er a' poeng med United, men med tre kamper mer spilt. - Vi KAN fortsatt vinne. Men da må United gi fra seg mange poeng i de kampene de har til gode. Vi får håpe de taper i Leeds, sier Arsenal-manager Arsene Wenger. - Vi er glad for uavgjort i dag. Det betyr at Arsenal ikke har nærmet seg, konkluderte United-bossen Alex Ferguson. Innbytter Teddy Sheringhams mål i 2. omgang viste seg å være meget verdifullt for Manchester United. Da han varmet opp langs sidelinjen i 1. omgang ble han hetset av Arsenal-supporterne - fordi han har spilt for Tottenham. - Du er bare en reserve, skrek Arsenal-fansen. Sheringham svarte med å vise tre fingrer i været - for de tre trofeene United vant i fjor - før han «løftet» tre pokaler i været, en etter en. Da stilnet det i Arsenal-svingen ... Og bare minutter etter at han entret banen for Andy Cole, utlignet han for Manchester United. Synd han scoret i motsatt ende av der Arsenal-supporterne sto ... Sheringham-kamp - Jeg trodde dette var en kamp som passet Sheringham. Og det stemte. Vi fikk mer dreis på angrepsspillet etter at Teddy kom inn. Og så scorer jo den gutten alltid viktige mål, sier Alex Ferguson, som vil prøve å overtale styret i klubben til å honorere Sheringham med en ny kontrakt med United. - Jeg vil gjerne beholde ham, sier Ferguson. Hverken Henning Berg eller Ole Gunnar Solskjær kom lenger enn til benken i går. Men så svak som Michael Silvestre er, burde Berg snart få en sjanse igjen - mens Alex Ferguson venter på at Ronny Johnsen blir friskmeldt. - Ronny er ikke kampklar ennå. Han har bare trent med juniorene så langt. Så et comeback på banen er fortsatt et stykke unna, mener Alex Ferguson.
(Manchester United-Arsenal 1-1) En liten svenske med håret til alle kanter sørget i går for at det fortsatt er spenning i Premier League.